Espanjalainen El País lehti paljasti, että Saksan äärioikeistoa, brexitiä ja Marine Le Peniä tukenut venäläinen trollitehdas on löytänyt uuden kohteen.

Kyllä-puoli tulee voittamaan sunnuntain kansanäänestyksen - jos vain vaalit pystytään järjestämään. EPA / AOP

Nyt Kremlissä on lehden mukaan huomattu, että Katalonian itsenäisyys on kiva aihe, jolla voidaan kasvattaa Euroopan Unionin sisäistä ristivetoa. Aiemmin muun muassa Donald Trumpia valtaan tukenut koneisto onkin nyt valjastettu julkaisemaan vääriä uutisia Kataloniasta ja sen sunnuntaille suunnitellusta itsenäisyysäänestyksestä.

Esimerkiksi Kremlin suosikkimedia RT-kanava on omistanut koko espanjankielisen uutissivunsa Katalonian kriisille - varsin mielikuvituksellisin uutisotsikoin. Se on esimerkiksi julistanut, että Euroopan Unioni ”kunnioittaisi Katalonian itsenäisyyttä”, vaikka se virallisesti tukeekin Espanjaa kriisin ratkaisussa.

EU-jäsenyys on yksi suurimpia ongelmia mahdolliselle itsenäiselle Katalonialle. Espanja ei nimittäin kiusallakaan hyväksyisi sitä jäsenehdokkaaksi, joten maan rajoille pystytettäisiin tullimuurit.

RT pitää yllä hyvin näyttävästi WikiLeaks-maestro Julian Assangen varsin Katalonia-myönteisiä tviittejä. Assange joutui kiistan aikana naurunalaiseksi, kun hän alkoi väittelemään espanjalaisen huumorilehden El Mundo Todayn kanssa.

- Julian Assange on alkanut tviittaamaan satunnaisia sanoja katalaaniksi tukeakseen mielenosoittajia, vitsilehti julkaisi.

Oikea Assange pahoitti mielensä ja hänelle piti huomauttaa kyseisen julkaisun taustoista.

Trollitehtaan tehtäväksi jää Assangen viestien jakaminen eteenpäin. TwitterAudit-palvelu paljastaa, että noin 59 prosenttia Assangen Twitter-seuraajista on nettirobotteja.

AntiWar-valeuutissivuston viime päivien luetuimmat artikkelit ovat käsitelleet juutalaisten syyllisyyttä Yhdysvaltojen sotiin, Hillary Clintonin ja herpeksen samankaltaisuutta sekä Katalonian tilanteen ja Tiananmenin verilöylyn yhdistämistä.

Virallisesti Venäjä pitää Katalonian kansanäänestystä Espanjan sisäisenä asiana.